KLASA: 034-05/24-01/88

URBROJ: 711-02-02/05-2024-09

Zagreb, 19. prosinca 2024.

**RUDOLF MARIĆ**

**ravnatelj Županijske lučke uprave Rovinj**

**- Autorita' portuale regionale di Rovigno**

**Predmet: mišljenje na zahtjev obveznika Rudolfa Marića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 12. lipnja 2024. zaprimilo zahtjev za davanjem mišljenja koje je podnio obveznik Rudolf Marić, ravnatelj Županijske lučke uprave Rovinj - Autorita' portuale regionale di Rovigno (u daljnjem tekstu: ŽLU Rovinj).

U podnesenom zahtjevu obveznik je naveo da je do stupanja na dužnost ravnatelja ŽLU Rovinj bio stalno zaposlen u javnom sektoru, tj. Institutu Ruđer Bošković Zagreb kao voditelj Plovnih jedinica te da je honorarno radio za potrebe Hrvatskog registra brodova (u daljnjem tekstu: HRB) kao specijalist za kompenzaciju brodskih kompasa. Napomenuo je da su kadrovski problemi HRB-a, tj. nedostatak eksperata u tom području bili riješeni njegovim radom koji je pokrivao područje Istarske županije koja nema eksperta u tom području. Naposljetku je obveznik zatražio mišljenje bi li mogao nastaviti suradnju s HRB-om kroz obavljanje honorarnog posla na relativno malom broju brodova prosječne vrijednosti oko 50 eura i najviše dvadesetak brodova godišnje.

Povjerenstvo je od obveznika dopisom od 25. lipnja 2024. KLASA: 034-05/24-01/88, URBROJ: 711-02-01/05-2024-02, zatražilo dopunu zahtjeva za davanjem mišljenja dostavom očitovanja je li postojao između ŽLU Rovinj i HRB-a kakav poslovni odnos odnosno postoji li trenutno te ako je to slučaj, što je predmet tih poslovnih odnosa te tko i u kojem postupku odlučuje o njihovu nastanku te koliko iznosi vrijednost svakog poslovnog odnosa. Na spomenuto traženje obveznik nije odgovorio.

Povjerenstvo je potom dopisom od 2. rujna 2024. KLASA: 034-05/24-01/88, URBROJ: 711-02-01/05-2024-03, od ŽLU Rovinj zatražilo dostavu očitovanja u odnosu na iste okolnosti kao u dopisu od 25. lipnja 2024. upućenom obvezniku, a od HRB-a je dopisom od 2. rujna 2024. KLASA: 034-05/24-01/88, URBROJ: 711-02-01/05-2024-04, zatraženo dostaviti očitovanje je li HRB nadležan nad ŽLU Rovinj te ako jest, u odnosu na obavljanje kojih poslova te kojim je propisima utvrđena navedena nadležnost, a zatraženo je i očitovanje jesu li ŽLU Rovinj i HRB bili u kakvom poslovnom odnosu od 2020. godine.

HRB je odgovorio dopisom od 16. rujna 2024. u kojem je navedeno da HRB nije nadležno tijelo nad ŽLU Rovinj te da je od 2020. godine HRB po zahtjevu ŽLU Rovinj u svibnju 2021. obavio jednu uslugu odobrenja sustava sidrenja i priveza plovila u luci San Pelagio u Rovinju.

Povjerenstvo je ŽLU Rovinj uputilo požurnicu od 8. studenoga 2024. KLASA: 034-05/24-01/88, URBROJ: 711-02-01/05-2024-06, radi postupanja po traženju iz dopisa od 2. rujna 2024. te je obveznik porukom e-pošte dostavio očitovanje i dokumentaciju. U svom očitovanju obveznik navodi da od njegova imenovanja za ravnatelja ŽLU Rovinj nije postojao ugovorni odnos između ŽLU Rovinj i HRB-a (posljednji račun broj 2356-001-360 izdan je 25. svibnja 2021. vezano uz prigodni pregled sustava sidrenja i priveza plovila u komunalnoj lučici San Pelagio). Također je naveo da od imenovanja za ravnatelja nije obavljao poslove za HRB te je svom očitovanju priložio ugovore za obavljene poslove u prethodnom razdoblju uz napomenu da je naknada za obavljene poslove kompenzacije kompasa na brodovima za HRB isplaćivana sukladno pravilnicima HRB-a s obzirom na veličinu brodova i ostale značajke koje HRB ima te da se struktura naknada sastoji uglavnom za konkretan posao/brod od veličine broda i putnih troškova od Rovinja do luke iz koje se isplovljava na obavljanje kompenzacije na moru, a to je u pravilu akvatorij Istre.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 67. sjednici održanoj 19. prosinca 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo slijedom svega utvrđenoga ističe da prema odredbama ZSSI-a nema zapreke da obveznik Rudolf Marić temeljem ugovora o djelu, privremeno i povremeno, pruža HRB-u usluge kompenzacije brodskih kompasa.

Upućuje se obveznika da je temeljem članka 17. stavka 4. ZSSI-a ostvarene primitke dužan prijaviti u imovinskoj kartici.

Povjerenstvo uz navedeno ukazuje obvezniku da se sklapanjem ugovora o djelu s HRB-om isti smatra s njime povezanom pravnom osobom te da bi stoga, u slučaju u kojem bi u okviru obnašanja dužnosti ravnatelja ŽLU Rovinj donosio odluke odnosno sudjelovao u donošenju odluka i sklapanju ugovora koji utječu na njegov ili poslovni interes HRB-a, bio dužan postupiti sukladno članku 9. stavku 2. ZSSI-a, odnosno isti je dužan izuzeti se iz pojedinog postupka, delegirati svoje ovlasti u postupku na drugu osobu te deklarirati odnos povezanosti na mrežnoj stranici ŽLU Rovinj te drugim sobama koje bi sudjelovale u tom postupku.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Rudolf Marić, elektroničkom poštom
2. Objava na internetskoj stranici Povjerenstva
3. Pismohrana